Er Grennamzer e teu da vezañ Pariz ur gêr m ' eo kalz artizaned , micherourien , marc ' hadourien enni hag ivez studierien . Broudet eo an diorroadur gant ezhommoù al lez ha re an Iliz . Temz - spered ar re vihan koulz hag hini ar vourc ' hizien a lak anezho da abegiñ . Renet e vez dizurzhioù bras gant ar studierien ivez . E 1358 e tarzhas kentañ devezh reveulzi ma ' z eus bet e Pariz : dre ma ne c ' helle ket rediañ an Daofin ( a vo Charlez V a Vro - C ' hall ) da zoujañ ouzh e venozhioù e vroudas Étienne Marcel ur reveulzi evit kemer kontrol ar palez roueel ( daou guzulier an Daofin muntreet ) hag ar gêr . Hemañ , penn ar vourc ' hizien en doa kendrec ' het ar bobl ma veze gouarnet fall ar rouantelezh . Trec ' het e oe gant al lu roueel pelloc ' h . E 1382 ez eus bet emsavadeg ar " Maillotins " ( kas a raent melloù ganto ) pa nac ' he pobl bihan Pariz ma vo paeet un tell nevez . E 1413 , Simon Caboche , penn an tuad bourgognat , a renas ur reveulzi bras gant meur a lazhadeg tuidi an Armagnac e - doug Brezel ar C ' hant bloaz . Seizet e oe kreñvlec ' h ar Bastille , met trec ' het e oe ar " Cabochidi " gant tuad an Armagnac e 1414 .